home

= **SprogBroen - et skandinavisk projekt** = = =

SprogBroen er et materiale til brug i undervisningen i henholdsvis norsk, svensk og dansk som andetsprog der sikrer sammenhæng mellem sprogundervisning på sprogcenteret og praktik på arbejdspladsen med henblik på at styrke sprogindlæringen begge steder.

Undervisningen på skolen og verden uden for skolen udgør tilsammen et fleksibelt læringsrum med mange forskellige læringsmiljøer, som interagerer og komplementerer hinanden, og som giver plads til forskellige læringsstile. Sprogbroen indeholder ideer og forslag til, hvordan samspillet mellem disse forskellige læringsarenaer kan understøtte kursisternes sprogindlæring.

SprogBroen indeholder en række arbejdsmetoder og øvelsestyper, som skaber sammenhæng mellem sprogundervisning og arbejdsplads. Indholdet er vægtet forskelligt fra land til land, hvorfor der kan være inspiration at hente under alle landes flag.

På Kongsberg norsksenter i Norge har der i høj grad været fokus på brug af iPad i undervisningen som et digitalt redskab til at øge samspillet mellem læringsrummene.

På Komvux i Norrköping i Sverige, hvor der arbejdes med sprogpraktikklasser, henvender materialet sig til kursisten, læreren og sprogmentoren i form af et idekatolog, hvor der kan hentes opgaver efter behov. Vuxenutbildning Mölndal har ikke sprogpraktikklasser, men materialet kan anvendes af kursister, der er i praktik eller arbejde.

På Center for Dansk og Integration, Køge i Danmark, hvor der heller ikke arbejdes med praktikklasser er materialet tænkt som inspirationskilde for læreren. Foruden ideer til at flytte arbejdssproget ind i klasserummet og skolesproget ud på arbejdspladsen, er der er også forslag til øvelsestyper kursisten kan arbejde individuelt med i en digital platform, for eksempel Its learning.

Endelig ligger der i SprogBroen et sprogligt kompetencekort og et brev til arbejdsgiver eller praktikplads, som kan printes ud eller bruges som inspiration.



Udviklet af Kongsberg norsksenter, Vuxenutbildning Mölndal, Komvux-Sfi i Norrköping og Center for Dansk og Integration, Køge med støtte fra Nord Plus Voksen med tak til Karin Sandwall fra Nationellt centrum för svenska som andraspråk, Jan Andersen fra Guldborgsund Sprog- og Integrationscenter og Karen Lund fra DPU Århus Universitet.